L-Isqof Alpheran de Bussan iżur il-Parroċċa tal-Qrendi fl-1745 Din is-sena se naraw parti oħra tal-vista pastorali li kien għamel Monsinjur Paolo Alpheran de Bussan Isqof ta' Malta fl-1745. Fil-programm tas-sena l-oħra, konna rajna dik il-parti li fiha l-Isqof tkellem dwar l-artal maġġur ta' din il-knisja u din is-sena se naraw il-kummenti li għamel dan l-Isqof dwar l-artali l-oħra u beda mill-artal tal-kor u qal li dan kien artal ikkonsagrat iżda li fuqu ma kienx isir quddies. Imbagħad hu beda biex jitkellem dwar l-artali li kienu mad-dawra tal-knisja u jibda minn dak li kien magħruf bħala ta' l-Erwieħ iżda proprjament dan l-artak kien iddedikat lill- Madonna tal-Karmnu, kemm hu hekk kull sena kienet issir il-festa tal-Madonna tal-Karmnu fis-16 ta' Lulju. Din kienet iossir bil-kant ta' l-Għasar u l-quddiesa kantata. L-Isqof hawn isemmi li fuq dan l-artal kienet imwaqqfa s-sodalità ta' l-Erwieħ tal-Purgatorju. L-Isqof jirraporta hawn in-numru kbir ta' suffraġji li kienu jgawdu l-imseħbin ta' din is- sodalità wara l-mewt tagħhom. Jgħid li l-Prokuratur ta' din is-sodalità kien il-qassis Dun Ġwann Battista Barbara. L-Isqof osserva wkoll li fuq dan l-artal kienet meqjuma niċċa żgħira ta' l-injam indurat li fiha kien hemm xbieha ta' Ġest Bambin magħmula mix-xemgħa. Hawnhekk l-Isqof isemmi b'tifħir lil Suor Maria Formosa, li isimha proprju kien Lubretia, li din fl-1739 ħalliet fondazzjoni biex f'kull ħamsa u għoxrin tax-xahar issir quddiesa quddiem din ix-xbieha u oħra fil-Festa tal-Madonna. Meta tkellem dwar l-artal tal-Madonna tar-Rużarju jgħid li dan jinsab fil-kappellun u fuq dan l-artal wieħed jista' jara l-kwadru tal-Madonna tar-Rużarju flimkien ma' San Duminku, Santa Katerina u qaddisin oħra. Din hija mdawra bil-ħmistax il-misteru tar-Rużarju. Din il-pittura hija inġestata fi prospettiva sabiħa tal-ġebel u mżejna b'erba' kolonni. Fil-għoli mbagħad tidher il-pittura tal-Missier Etern. Dwar il-festa tal-Madonna tar-Rużarju l-Isqof jgħid li din issir kull sena fl-ewwel Ħadd t'Ottubru u l-fratellanza tieħu ħsieb din il-festa bil-fratelli lebsin il-konfratija jakkompanjaw fiha. Hawnhekk l-Isqof isemmi ż-żewġ prokuraturi tal-fratellanza Nikol Spiteri u Franġisk Bugeja. Hawnhekk l-Isqof osserva li fuq dan l-artal kienet meqjuma b'għożża kbira x-xbieha tal- Madonna tad-Dawl u l-festa ta' dan il-kwadru kienet issir kull sena fit-tieni Ħadd ta' Novembru. L-artal l-ieħor kien dak tal-Madonna taċ-Ċintura. Fil-kwadru ta' fuq dan l-artal kienu jidhru San Ġużepp, Santu Rokku, Santa Rosalia u San Stiefnu. Hawnhekk l-Isqof jgħid li dan l- artal huwa aktar magħruf bħala ''Ta' l-Ispirtu s-Santu''. Hawnhekk l-Isqof osserva li fuq dan l-artal kienet meqjuma relikwija għażiża ta' parti żgħira mis-Salib ta' Kristu. din kienet ġiet mogħtija mill-Kappillan Dun Gakbu Berti u mqegħda f'ostensorju tal-fidda. Din ir- relikwija kellha devozzjoni kbira u għalhekk kienu jsiru żewġ festi, waħda fit-3 ta' Mejju u oħra fl-14 ta' Settembru. Marbuta ma' dan l-artal kien hemm is-sodalità ta' l-Agunija. Jgħid li meta xi msieħeb kien imut kienu jsirulu numru ta' quddies. Fl-ewwel Ġimgħa ta' kull xahar kienet issir quddiesa kantata f'dan l-artal b'Ġesti Sagramentat Espost. L-istess kien isir fil-Ġimgħat ta' Marzu. L-Isqof irraporta wkoll li meta xi msieħeb kien ikun qiegħed imut kienet issirlu adorazzjoni Ad Ostiam Tabernaculi'' u meta dan kien imut kien isirlu numru ta' quddies. L-Isqof jgħid ukoll li fuq dan l-artal kienu jiġu ċċelebrati l-festa ta' Santu Rokku, Santa Rosalia, l-Ispirtu s-Santu, San Stiefnu, San Pawl u San Gwann il-Battista. Parti oħra ta' din il-vista narawha fil-programm tal-festa tas-sena d-dieħla. Sliema 24 ta' Mejju 1995 Tonv Terribile